text: الخبز الذهبي المقرمش
text: #000003
text: الخبز في البيت واحدة من اكتر الاشيا الي بستمتع فيها في المطبخ , تحضيره , ملمس الطحين الناعم , و ملمس العجينة الطرية و هي عم تشد و تتجمع تحت ايدي و كل ما عجنا أكتر و تعبنا أكتر رح ناكل أطيب , ريحة العجينة بعد التخمير و الوقت الي أخدته العجينة لحتى تتحول من طحين و مي لعجينة مخمرة , بتقلك كل شي طيب بده صبر , ريحة الخبز الدافية و هي عم تسبح في البيت , لونه الأشقر الي عم يحكي عن التفاؤل و الشمس و أخر شي لما طعمته بتقلك ما نستنى شي من برة , كلو بايدنا أبرك و أطيب ..
  خبزي اليوم مختلف و فيه مكون جديد وكمان شغلة جديدة بالخبز . هل الاشيا خلت قلب الخبز طري كتير و هش , و خلت قشرته مقرمشة و كانك جايبتيها هل الدقيقة من أحسن مخبز بالعالم ..شو السر ؟
  .اول الشي رح استعمل مع المقادير شوية خل , هل الاضافة الصغيرة الي ممكن الواحد ما يقتنع فيها , رح تخلي الخبز طري طري طري , بياخد العقل و طراوته باليوم التاني ما بتتغير , كانه تازة و هل الدقيقة مخبوز , ما بعرف ليه الخل بيعطي هل النتيجة , بس بمجرد ما تجربي اضافة شوية خل لمعجناتك ما عاد تغيري هل العادة ابداً لكل انواع المعجنات , و لحتى تقتنعي بالفكرة اكتر فكري كيف اللبن بيخلي المعجنات خيلة , الخل رح يعطي ذات النتيجة و هي بالنسبة لقلب الخبز .
  تاني شي وقت الخبز رح نجيب علبة من علب البخ الي منستعملها لبخ الزرع أو بخ الكوي , أو حتى علبة بخ بلور قديمة و منضفة كتير منيح . الفرن بيكون حامي و عم يستنى الخبز المخمر ليدخل فيه , منحط الرغيف بقلب الفرن و منبخ حيطان الفرن و أرضه بشي عشر بخات مي على السريع و نسكر باب الفرن , رح تشوفي انو طلع بخار و ملى كل الفرن , بعد شي عشر دقايق منرجع منفتح باب الفرن بلطف و بسرعة و منبخبخ الحيطان و الارض و منطبقه بلطف و حنية ... خطوة البخبخة رح تخلي هوا الفرن رطب و هل الرطوبة رح تطري وج الخبز باول عملية الخبز و لهيك رح ياخد الخبز راحته و ينفش على مهله و هو عم ينفش رح تتشكل على وجه طبقة رقيقة و مقرمشة كتير و لونها حلو . و اذا مو جاي على بالك تبخبخي فيكي تكتي شي ربع فنجان مي بأرض الفرن باول الخبز و ترجعي تدلقي ربع فنجان تاني بعد عشر دقايق ..
text: #000006
text: تسلم ايديك يا منى
  انا عملتوا اليوم بس لسه ما خبوتو
  هلئ انا مو شاطرة كتير بالعجين وخاصة اذا عم اعجن كمية كبيرة بس انعجنت معي بالاكتر من تلت ساعة يعني طولت شوي بس ما طلعت طرية كتير يا ترى هيك صح ولا انا غلطانة
  حدسي بيقلي اني غلطانة
text: #000013
text: هلا ضحى , قصدك طولتي بعجنه تلت ساعة ؟
  اذا ما طلعت طرية معنها ناقصها شي , ممكن سوائل كمان
  هي الوصفة سهلة و ما بدها شطارة ... رايدة اعرف شو صارمعك
text: #000014
text: وصفة رائعة .فينا نكه الخبز باعشاي ونضيف اضافات تانية متل الزيتون اونحشيه اجبان حتى يطلع محشي
text: #000021